b'\n_START_ARTICLE_\nAlexandru H\xc3\xa2jdeu\n_START_SECTION_\nStudii\n_START_PARAGRAPH_\nA studiat la Seminarul Teologic din Chi\xc8\x99in\xc4\x83u apoi la facultatea de drept a Universit\xc4\x83\xc8\x9bii din Harkov. \xc3\x8en 1830, \xc3\xaen revista moscovit\xc4\x83 "Vestnik Evrop\xc3\xae" sunt publicate primele scrieri filosofice ale lui Alexandru H\xc3\xa2jd\xc4\x83u - Despre calitatea Poeziei Divine \xc8\x99i Despre scopul filosofiei. \xc3\x8en 1836 se c\xc4\x83s\xc4\x83tore\xc8\x99te cu Elisaveta Dauksz \xc8\x99i tot atunci e ales efor al \xc8\x99colilor din jude\xc8\x9bul Hotin. \xc3\x8en 1838 se na\xc8\x99te fiul s\xc4\x83u Bogdan Petriceicu Hasdeu. La 24 iunie 1840 roste\xc8\x99te un renumit discurs \xc3\xaen fa\xc8\x9ba absolven\xc8\x9bilor \xc8\x99i personalului pedagogic de la \xc8\x99coala jude\xc8\x9bean\xc4\x83 din Hotin - Suvenire de cele trecute, id\xc3\xa9e de cele de fa\xc8\x9b\xc4\x83 \xc8\x99i ar\xc4\x83tare de cele viitoare ale Moldaviei, tradus imediat \xc3\xaen rom\xc3\xa2n\xc4\x83 de Constantin Stamati. \xc3\x8en 1842 este "obligat" s\xc4\x83 p\xc4\x83r\xc4\x83seasca postul de efor al \xc8\x99colilor din \xc8\x9binutul Hotin \xc8\x99i se angajeaz\xc4\x83 \xc3\xaenv\xc4\x83\xc8\x9b\xc4\x83tor de limba francez\xc4\x83 \xc8\x99i matematic\xc4\x83 la gimnaziul de b\xc4\x83ie\xc8\x9bi din Vini\xc8\x9ba. Tot atunci scrie studiul Problema timpului nostru, care va fi tradus \xc8\x99i publicat la Bucure\xc8\x99ti abia \xc3\xaen 1938. \xc3\x8en 1860 \xc3\xaen "Foi\xc8\x9ba de istorie \xc8\x99i literatur\xc4\x83" apare lucrarea sa Noti\xc8\x9b\xc4\x83 asupra operei lui Kantemir Voievod. \xc3\x8en 1866 este ales membru fondator al Societ\xc4\x83\xc8\x9bii Filologice Rom\xc3\xa2ne.\n_START_SECTION_\nCopil\xc4\x83ria\n_START_PARAGRAPH_\nInforma\xc8\x9bii am\xc4\x83nun\xc8\x9bite privind copil\xc4\x83ria \xc8\x99i mediul familial al lui Alexandru sunt precare. Sigur este, \xc3\xaen schimb, c\xc4\x83 Alexandru a dob\xc3\xa2ndit \xc3\xaen familie cuno\xc8\x99tin\xc8\x9be \xc3\xaen ce prive\xc8\x99te limbiile str\xc4\x83ine, argumente sigure ar fi instruirea deosebit\xc4\x83 pe care o avea tat\xc4\x83l s\xc4\x83u ca jurist \xc8\x99i poet la universit\xc4\x83\xc8\x9bile din Cracovia, Tadeu H\xc3\xa2jdeu fiind de profesie avocat. Primind \xc3\xaen familie o educa\xc8\x9bie aleas\xc4\x83, lui Alexandru a absolvit cu u\xc8\x99urin\xc8\x9b\xc4\x83 cursurile preuniversitare. Astfel, el a manifestat \xc3\xaenc\xc4\x83 din copil\xc4\x83rie un grad de erudi\xc8\x9bie precoce, erudi\xc8\x9bie pe care, ajuns la v\xc3\xa2rsta maturit\xc4\x83\xc8\x9bii nu a cultivat-o cu aceea\xc8\x99i determinare. Alexandru H\xc3\xa2jdeu a reprezentat, de fapt, o verig\xc4\x83 intermediar\xc4\x83 \xc3\xaentre Tadeu H\xc3\xa2jdeu \xc8\x99i eruditul Bogdan Petriceicu Hasdeu.\n_START_SECTION_\nEduca\xc8\x9bia\n_START_PARAGRAPH_\nO serie de biografi ai lui Alexandru H\xc3\xa2jdeu, printre care se num\xc4\x83r\xc4\x83 \xc8\x99i fiul s\xc4\x83u Bogdan, au afirmat c\xc4\x83 dup\xc4\x83 ce acesta a absolvit cursurile gimnaziale din Chi\xc8\x99in\xc4\x83u, ar fi urmat patru facult\xc4\x83\xc8\x9bi din Harkov, Lemberg (Liov), Heidelberg \xc8\x99i M\xc3\xbcnchen. La acestea a avut posibilitatea \xc8\x99i \xc3\xaen acela\xc8\x99i timp oportunitatea de a audia prelegeri ale unor savan\xc8\x9bi de renume cum au fost Ast, Philips, Joseph G\xc3\xb6rres \xc8\x99i Friedrich Wilhelm Schelling. Dup\xc4\x83 cum reise din coresponden\xc8\x9ba \xc8\x99i activitatea sa publicistic\xc4\x83, se presupune c\xc4\x83 acesta nu ar fi avut, totu\xc8\x99i, timpul, fizic, necesar pentru a urma toate cursurile acestor universit\xc4\x83\xc8\x9bi, f\xc4\x83c\xc3\xa2nd excep\xc8\x9bie doar facultatea de la Harkov. Din coresponden\xc8\x9ba lui Alexandru cu erudi\xc8\x9bii ru\xc8\x99i Ismail Ivanovici Sreznevsky, Piotr Ivanovici Bartenev \xc8\x99i Mihail Petrovici Pogodin reies cu eviden\xc8\x9b\xc4\x83, exager\xc4\x83rile privind anii de studii \xc8\x99i a facult\xc4\x83\xc8\x9bilor urmate. Astfel, Alexandru H\xc3\xa2jdeu \xc3\xaei scria lui Bartenev \xc3\xaen anul 1865: "Dup\xc4\x83 terminarea cursurilor de la M\xc3\xbcnchen \xc8\x99i Heidelberg, am tr\xc4\x83it mult\xc4\x83 timp \xc3\xaen str\xc4\x83in\xc4\x83tate". Similar \xc3\xael asigura pe Sreznevski c\xc4\x83: \xe2\x80\x9ea audiat circa trei ani prelegerile universit\xc4\x83\xc8\x9bilor din M\xc3\xbcnchen \xc8\x99i Heidelberg\xe2\x80\x9d \xc8\x99i s-a \xc3\xaentors acas\xc4\x83. \xc3\x8en coresponden\xc8\x9ba cu Pogodin spune c\xc4\x83 a urmat cursurile \xe2\x80\x9edup\xc4\x83 vechiul obicei rus, \xc3\xaentr-o universitate rus\xc4\x83\xe2\x80\x9d, \xc8\x99i \xc3\xaen plus \xc8\x99i-a \xe2\x80\x9ecompletat studiile la M\xc3\xbcnchen \xc8\x99i Heidelberg"._NEWLINE_Dintre toate centrele universitare prin care a umblat, Alexandru a g\xc4\x83sit la Universitatea din Harkov condi\xc8\x9biile propice pentru asimilarea noilor ideii care au circulat prin Rusia la sf\xc3\xa2r\xc8\x99itul secolului al XVIII-lea \xc8\x99i \xc3\xaenceputul celui de al XIX-lea. Universitatea din Harkov a devenit un important centru cultural care atr\xc4\x83gea tinerii studio\xc8\x99i cu predilec\xc8\x9bie din sudul Rusiei. \xc3\x8en aceast\xc4\x83 efervenscen\xc8\x9b\xc4\x83 a ideilor, clasicismul cu vechile lui tipare este influen\xc8\x9bat de mi\xc8\x99carea idelogic\xc4\x83 a lui Johann Gottfried von Herder, clasicismul reorient\xc3\xa2ndu-se c\xc4\x83tre valorificarea crea\xc8\x9biei populare \xc8\x99i idealizarea trecutului. Cea mai parte a lucr\xc4\x83rilor lui Alexandru H\xc3\xa2jdeu sunt tributare acestei mi\xc8\x99c\xc4\x83ri._NEWLINE_Din anul 1829, Alexandru urmeaz\xc4\x83 cursurile  facult\xc4\x83\xc8\x9bii din Harkov unde studiaz\xc4\x83 \xc8\x99tiin\xc8\x9bele naturale, istoria, dreptul, filozofia, etnografia \xc8\x99i limbile clasice. Exist\xc4\x83 un raport dat de c\xc4\x83tre guvernatorul Basarabiei \xc3\xaen care se specific\xc4\x83 cum c\xc4\x83 Alexandru \xe2\x80\x9ea \xc3\xaenv\xc4\x83\xc8\x9bat la Harkov \xc8\x99i, fiind din na\xc8\x99tere capabil, a \xc3\xaenv\xc4\x83\xc8\x9bat foarte bine\xe2\x80\x9d._NEWLINE_Alexandru H\xc3\xa2jdeu frecventeaz\xc4\x83 cercul de studii condus de c\xc4\x83tre Sreznevski, \xc3\xaenfiin\xc8\x9bat \xc3\xaencep\xc3\xa2nd din anul 1817, cerc unde se prezentau referate \xc8\x99i prelegeri pe teme filozofice, \xc8\x99tiin\xc8\x9bifice \xc8\x99i literare. Din anul 1831, redacteaz\xc4\x83 studiul "Spiritul legisla\xc8\x9biei lui Alexandru I" (\xc3\xaen rus\xc4\x83 \xd0\x94\xd1\x83\xd1\x85 \xd0\xb7\xd0\xb0\xd0\xba\xd0\xbe\xd0\xbd\xd0\xbe\xd0\xb4\xd0\xb0\xd1\x82\xd0\xb5\xd0\xbb\xd1\x8c\xd1\x81\xd1\x82\xd0\xb2\xd0\xb0 \xd0\xb8\xd0\xbc\xd0\xbf\xd0\xb5\xd1\x80\xd0\xb0\xd1\x82\xd0\xbe\xd1\x80\xd0\xb0 \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80\xd0\xb0 I). Aceast\xc4\x83 lucrare, nepublicat\xc4\x83, a fost distins\xc4\x83 cu premiul acordat de c\xc4\x83tre Facultatea de Drept a Universit\xc4\x83\xc8\x9bii. Pentru a fi publicat\xc4\x83, cenzura a cerut autorului s\xc4\x83 modifice trei capitole. Textul a r\xc4\x83mas \xc3\xaen stadiul de manuscris p\xc3\xa2n\xc4\x83 ast\xc4\x83zi din cauza refuzului de a se conforma a lui Alexandru H\xc3\xa2jdeu._NEWLINE_Interes\xc3\xa2ndu-l botanica, Alexandru a urmat cursurile Facult\xc4\x83\xc8\x9bii de \xc8\x98tiin\xc8\x9be Naturale \xc8\x99i elaboreaz\xc4\x83 studiul "Despre nutri\xc8\x9bia plantelor", care, la fel ca primul studiu, este distins cu Premiul Academiei Imperiale de \xc8\x98tiin\xc8\x9be Ruse. El a mai scris studiile pentru Facultatea de Litere intitulate "R\xc4\x83zboiul de 30 de ani" \xc8\x99i "Limba moldoveneasc\xc4\x83"._NEWLINE_Datele privind activitatea t\xc3\xa2n\xc4\x83rului H\xc3\xa2jdeu \xc3\xaen perioada de dup\xc4\x83 absolvirea Facult\xc4\x83\xc8\x9bii de la Harkov sunt controversate, astfel: Eufrosina Dvoicenco considera c\xc4\x83 Alexandru a plecat la M\xc3\xbcnchen \xc8\x99i Heidelberg, L. Marian crede c\xc4\x83 plec\xc3\xa2nd de la Harkov, Alexandru a fost un timp profesor la Kameni\xc8\x9ba. Alte surse men\xc8\x9bioneaz\xc4\x83 prezen\xc8\x9ba sa la Hotin unde a lucrat la traducerea "Istoriei legiuirilor slave", ale lui Maciejowski._NEWLINE_Prin publicarea studiului "Gregor Varsava Skovoroda\xe2\x80\x98s Lebenswandel und Wirkungskreis oder eine Geschichte der slawischen Volksweisbeit in Briefen an Job. G\xc3\xb6rres, Professor an der Universit\xc3\xa4t zu M\xc3\xbcnchen", unii cercet\xc4\x83tori au considerat c\xc4\x83 Alexandru \xc8\x99i-ar fi dat doctoratul la M\xc3\xbcnchen.\n_START_SECTION_\n\xc8\x98coala basarabean\xc4\x83\n_START_PARAGRAPH_\nH\xc3\xa2jd\xc4\x83u a adus o contribu\xc8\x9bie important\xc4\x83 la unificarea principatelor rom\xc3\xa2ne, \xc3\xaen special prin discursurile din 1837 \xc8\x99i 1840. Discursul din 1837, publicat \xc3\xaen 1838 la Bra\xc8\x99ov \xc8\x99i \xc3\xaen 1839 la Bucure\xc8\x99ti, a fost piatr\xc4\x83 de temelie a unific\xc4\x83rii principatelor la 24 ianuarie 1859. Prin scrisoarea Epistol\xc4\x83 c\xc4\x83tre rom\xc3\xa2ni (publicat\xc4\x83 la 2 ianuarie 1859), H\xc3\xa2jd\xc4\x83u define\xc8\x99te elementul cheie al "mesianismului rom\xc3\xa2nesc", denumit \xc8\x99i "\xc8\x99coala basarabean\xc4\x83", prin care dovede\xc8\x99te participarea inteligent\xc4\x83 (\xc8\x99i de multe ori hot\xc4\x83r\xc3\xa2toare, ca \xc3\xaen 1918) a basarabenilor la actul de \xc3\xaentregire a neamului rom\xc3\xa2nesc.'